Ontvoerde man ernstig beseer gevindArgieffoto Polisiebeamptes van die Ilema-groepering in KwaZulu-Natal, die Ndwedwe SAPD en die Umhlali‑honde-eenheid het die slagoffer van ŉ ontvoering opgespoor en twee verdagtes in hegtenis geneem. Kol. Thembeka Mbele, woordvoerder van die polisie, het Sondag gesê die twee verdagtes sal binnekort in die Ndwedwe-landdroshof verskyn. Dit kom nadat ŉ 22-jarige man verlede Donderdag saam met sy vriende in Edamini geloop het, toe onbekende mans hom oorval en in hul voertuig ingedwing het voordat hulle weggejaag het. ŉ Saak van ontvoering is by die polisie aanhangig gemaak. “Die polisie se ondersoek het hulle tot by die Mahlabathini-reservaat in Ndwedwe gelei waar die slagoffer met ernstige beserings aangetref is. ŉ Twintigjarige verdagte is in hegtenis geneem en aangekla van ontvoering, terwyl die slagoffer na ŉ hospitaal geneem is,” sê Mbele. Die polisie is daarna na ŉ diensstasie in Umhlanga wat gelei het tot die inhegtenisneming van ŉ tweede verdagte (27). Beamptes het hier ook op Mandrax-tablette, kokaïen, heroïen, dagga en ŉ onbevestigde bedrag kontant beslag gelê wat die verdagte in sy besit gehad het. Die tweede verdagte is van dwelmbesit en ontvoering aangekla. Die motief vir die ontvoering is nie bekendgemaak nie.